钦定古今图书集成/明伦汇编/氏族典/第388卷 > 李兴
## 钦定古今图书集成/明伦汇编/氏族典/第388卷 > 李兴

按《唐书孝友传》：“寿州安丰李兴有至行。柳宗元为作
《孝门铭》曰：‘寿州刺史臣承思言，九月丁亥，安丰令上
所部编户甿兴父被恶疾，岁月就亟，兴自刃股肉，假
托馈献。父老病已，不能啖宿而死。兴号呼抚臆，口鼻
垂血，捧土就坟，沾渍涕洟。坟左作小庐，蒙以苫茨，伏
匿其中，扶服顿踊，昼夜哭诉。孝诚幽达，神为见异。庐
上产紫芝白芝，庐中醴泉涌。宜加旌褒，请表其里闾，
刻石宣示’。”制曰“可。”